กรมการแพทย์แผนไทยและการแพทย์ทางเลือก รับมอบน้ำมันสูตรอาจารย์เดชา ล็อตแรก ก่อนเริ่มใช้จริง 1 ตุลาคมนี้
กรมการแพทย์แผนไทยและการแพทย์ทางเลือก รับมอบน้ำมันสูตรอาจารย์เดชา ล็อตแรก ก่อนเริ่มใช้จริง 1 ตุลาคมนี้     นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวภายหลังมอบใบรับรองหมอพื้นบ้านให้นายเดชา ศิริภัทร ประธานมูลนิธิข้าวขวัญ จังหวัดสุพรรณบุรี ให้เป็นหมอพื้นบ้านและรับมอบน้ำมันกัญชาสูตรอาจารย์เดชา ล็อตแรก 5,000 ขวด ที่อาจารย์เดชา มอบให้แก่ รพ.ศรีประจันต์ จังหวัดสุพรรณบุรี โดยมี นพ.มรุต จิรเศรษฐสิริ อธิบดีกรมการแพทย์แผนไทยและการแพทย์ทางเลือก นายยืนยง โอภากุล หรือแอ็ดคาราบาว และ น.ส.รสนา โตสิตระกูล และเครือข่ายร่วมเป็นสักขีพยาน ว่า ขณะนี้การใช้กัญชาทางการแพทย์ เริ่มเป็นรูปร่างแม้ติดปัญหาเรื่องแพทย์แผนปัจจุบันยังไม่ค่อยกล้าใช้ แต่ความร่วมมือที่เกิดขึ้นของแพทย์แผนไทยกับอาจารย์เดชาวันนี้ น่าจะช่วยให้เกิดทางเลือกการใช้ประโยชน์ทางการแพทย์แผนไทยมากขึ้น จากนี้ต้องเก็บข้อมูลผลการใช้ ถ้าข้อเท็จจริงพบว่าใช้ได้ก็พร้อมผลักดันให้กัญชาเป็นพืชเศรษฐกิจใหม่และทางเลือกสุขภาพ แต่หากพบว่ามีผลเสีย เป็นอันตรายต่อมนุษย์ก็พร้อมยุตินโยบายเสรีกัญชาทางการแพทย์ อย่างไรก็ตาม ขณะนี้นโยบายเสรีกัญชาทางการแพทย์ถือว่าเดินมาได้ครึ่งทางแล้ว สิ่งที่ต้องทำให้หน้าที่คือการทำกฎหมายให้เป็นปัจจุบันก็ได้เดินหน้าไปหมดแล้ว โดยพรรคภูมิใจไทย ได้เสนอร่าง พ.ร.บ.ยาเสพติดให้โทษ แก้ไขเพิ่มเติม (ฉบับที่ ) พ.ศ.. และร่าง พ.ร.บ. สถาบันพืชยาเสพติดแห่งประเทศไทย. พ.ศ.... เข้ารัฐสภาไปแล้วเมื่อ 2 สัปดาห์ก่อน ถือว่าตนเองและพรรคฯ ได้ทำหน้าที่พรรคดันนโยบายกัญชาทางการแพทย์อย่างสมบูรณ์ ส่วนเรื่องการปลูกกัญชาบ้านละ 6 ต้น ที่ถามกันบ่อยว่าเมื่อไหร่จะเริ่ม จากนี้คงต้องถามตัวประชาชนเองแล้วว่ามีความรู้ความเข้าใจเกี่ยวกับกัญชาทางการแพทย์เพียงพอหรือยัง วันใดที่ประชานพร้อมก็เริ่มได้ทันที นางสาวรสนา โตสิตระกูล กรรมการมูลนิธิสุขภาพไทย กล่าวว่า แม้จะมีการเสนอกฎหมายทั้ง 2 ฉบับเข้าสภา แต่ขั้นตอนกว่าจะมีผลบังคับใช้ต้องใช้เวลานานนับปี ระหว่างนี้เพื่อไม่ให้เสียโอกาสในการพัฒนาสายพันธุ์กัญชาในส่วนของการแพทย์แผนไทย จึงเสนอให้ระหว่างนี้ควรขยายเวลานิรโทษกรรม ให้แพทย์แผนไทย แพทย์แผนไทยประยุกต์ และหมอพื้นบ้าน ที่เคยปลูกและพัฒนาสายพันธุ์เพื่อปรุงยาเฉพาะราย ให้สมารถปลูกและเข้าระบบการพัฒนาการปลูกอย่างถูกต้อง เป็นการดึงคนนอกระบบให้กลับมาในระบบเพื่อประโยชน์ในการพัฒนากัญชาสัยพันธุ์ไทยต่อไป